Title: ข้อบัญญัติองค์การบริหารส่วนตำบลบึงน้ำรักษ์ เรื่อง การประกอบกิจการที่เป็นอันตรายต่อสุขภาพ ประเภทการแต่งผม พ.ศ. 2560

ข้อบัญญัติองค์การบริหารส่วนตำบลบึงน้ำรักษ์
เรื่อง
การประกอบกิจการที่เป็นอันตรายต่อสุขภาพ ประเภทการแต่งผม
พ.ศ. ๒๕๖๐[๑]

โดยที่เป็นการสมควรตราข้อบัญญัติองค์การบริหารส่วนตำบลบึงน้ำรักษ์
ว่าด้วยการประกอบกิจการที่เป็นอันตรายต่อสุขภาพ ประเภทการแต่งผม

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๓๒ มาตรา ๕๔ มาตรา ๕๕ มาตรา ๕๘ มาตรา ๖๓ และมาตรา ๖๕
แห่งพระราชบัญญัติการสาธารณสุข พ.ศ. ๒๕๓๕ องค์การบริหารส่วนตำบลบึงน้ำรักษ์
โดยความเห็นชอบของสภาองค์การบริหารส่วนตำบลบึงน้ำรักษ์และนายอำเภอบางน้ำเปรี้ยว
จึงตราข้อบัญญัติไว้ ดังต่อไปนี้

ข้อ ๑  ข้อบัญญัตินี้เรียกว่า
ข้อบัญญัติองค์การบริหารส่วนตำบลบึงน้ำรักษ์ เรื่อง การประกอบกิจการที่เป็นอันตรายต่อสุขภาพ
ประเภทการแต่งผม พ.ศ. ๒๕๖๐

ข้อ ๒  ข้อบัญญัตินี้ให้ใช้บังคับในเขตองค์การบริหารส่วนตำบลบึงน้ำรักษ์ตั้งแต่วันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลบึงน้ำรักษ์แล้วสามสิบวัน

ข้อ ๓  บรรดาข้อบัญญัติ
ข้อบังคับ ระเบียบ ประกาศหรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔  ในข้อบัญญัตินี้
เจ้าพนักงานท้องถิ่น หมายความว่า
นายกองค์การบริหารส่วนตำบลบึงน้ำรักษ์
เจ้าพนักงานสาธารณสุข หมายความว่า เจ้าพนักงานซึ่งได้รับแต่งตั้งจากเจ้าพนักงานท้องถิ่นให้ปฏิบัติตามข้อบัญญัตินี้

ข้อ ๕  เมื่อพ้นกำหนดสิบวันนับแต่วันที่ข้อบัญญัตินี้ใช้บังคับ
ห้ามผู้ใดดำเนินกิจการรับจ้างแต่งผม เว้นแต่จะได้รับอนุญาตจากเจ้าพนักงานท้องถิ่น

ข้อ ๖  ผู้รับใบอนุญาตดำเนินกิจการรับจ้างแต่งผมต้องมีเครื่องหมายสำหรับสถานที่ทำด้วยไม้
แก้ว กระเบื้องเคลือบ หรือวัตถุที่ถาวรลักษณะรูปทรงกระบอก
กว้างหรือวัดเส้นผ่าศูนย์กลาง ๑๒ เซนติเมตร ยาว ๕๐ เซนติเมตร
ระบายเคลือบสีสลับขาวเป็นเกลียวตามแบบหรือตัวอย่างขององค์การบริหาร
ส่วนตำบลบึงน้ำรักษ์ กำหนดติดตั้งไว้ในที่เห็นชัดเจนหน้าสถานที่รับจ้างแต่งผม

ข้อ ๗  สถานที่แต่งผมต้องมีเครื่องใช้อันจำเป็น
ดังต่อไปนี้
(๑) เก้าอี้นั่งหรือนอน สำหรับผู้รับการแต่งผมที่มั่นคงและสะอาด
(๒) ผ้าคลุมตัวสะอาด สำหรับคลุมตัวผู้รับการแต่งผม
(๓) ผ้าสะอาดสำหรับพันหรือคลุมคอผู้รับการแต่งผม
(๔) ผ้าขนหนูสำหรับเช็ดหน้า เช็ดคอ และเช็ดศีรษะของผู้รับทำผม
(๕) กรรไกร มีดโกน หวี แปรง และอุปกรณ์อื่น ๆ
ที่จำเป็นสำหรับการแต่งผม
(๖) สบู่สำหรับโกนหนวด สบู่สำหรับฟอก
หรือน้ำยาสระผมและน้ำยาฆ่าเชื้อโรค อาทิ เอทิลแอลกอฮอล์ ๗๐% เป็นต้น

ข้อ ๘  ห้ามประกอบกิจการที่ระบุไว้ดังต่อไปนี้
ในสถานที่แต่งผม เว้นแต่จะจัดสถานที่แยก เป็นสัดส่วนชัดเจน
และได้รับความเห็นชอบจากเจ้าพนักงานสาธารณสุข หรือเจ้าพนักงานท้องถิ่น
(๑) การประกอบกิจการใด ๆ ที่มีเสียง กลิ่น ควัน และฝุ่นละออง
(๒) การทำ ประกอบ ปรุง สะสม หรือจำหน่ายอาหาร หรือน้ำแข็ง
(๓) การดำเนินกิจการที่เป็นอันตรายต่อสุขภาพตามมาตรา ๓๑
แห่งพระราชบัญญัติ การสาธารณสุข พ.ศ. ๒๕๓๕
(๔) การเลี้ยงสัตว์ต่าง ๆ ที่อาจเป็นอันตรายต่อสุขภาพหรือเพื่อการค้า
เว้นแต่จะได้ จัดสถานที่แยกเป็นสัดส่วนชัดเจน
และได้รับความเห็นชอบจากเจ้าพนักงานสาธารณสุขหรือพนักงานเจ้าหน้าที่
หรือตามคำสั่งของเจ้าพนักงานท้องถิ่น

ข้อ ๙  ช่างแต่งผมจะต้องแสดงบัตรรับรองผลการตรวจเอกซเรย์ปอด
การตรวจโรคที่แพทย์แผนปัจจุบันออกให้ภายในระยะเวลาไม่เกิน ๑๒
เดือนไว้โดยเปิดเผยและเห็นได้ง่าย ณ สถานที่แต่งผม ที่ตนประจำอยู่

ข้อ ๑๐  ช่างแต่งผมต้องแต่งกายและรักษาความสะอาด
ดังต่อไปนี้
(๑) ในขณะที่ทำการแต่งผมต้องแต่งกายให้สะอาด สุภาพ
เรียบร้อยและต้องสวมเสื้อคลุมที่สะอาด
(๒)
เมื่อทำการแต่งผมต้องล้างมือด้วยสบู่และน้ำสะอาดแล้วเช็ดให้แห้งเสียก่อน
(๓) ในขณะที่ทำการแต่งผมต้องมีผ้าสะอาดสีขาวปิดปากและจมูก

ข้อ ๑๑  ช่างแต่งผมต้องใช้เครื่องมือเครื่องใช้ในการแต่งผมตามวิธีที่ถูกสุขลักษณะ
ดังต่อไปนี้
(๑) ผ้าพันคอและผ้าขนหนู ดังระบุไว้ในข้อ ๗ (๓) และ (๔) ผืนหนึ่ง ๆ
ให้ใช้กับผู้มาแต่งผมเพียงครั้งเดียว
และต้องนำไปซักฟอกให้สะอาดเสียก่อนจึงนำมาใช้อีก
(๒) ให้ทำความสะอาดกรรไกร มีดโกน แปรงทาหนวด และปัดผม
และแช่เครื่องมือ หรืออุปกรณ์ที่เป็นโลหะด้วยน้ำยาไลโซน ๕%
หรือเช็ดด้วยเอทิลแอลกอฮอล์ ๗๐% ทุกครั้งหลังจาก
ใช้แต่งผมให้ผู้ที่มารับบริการแต่งผมคนหนึ่งแล้วต้องเช็ดให้แห้งทุกครั้ง
เก็บไว้ในที่สะอาดจึงนำกลับมาใช้ได้อีก
(๓) ต้องรักษาแปรงสำหรับปัดผมให้สะอาดอยู่เสมอ
เมื่อใช้แปรงปัดผมให้กับผู้ใช้บริการ แต่งผมหนึ่งคน
แล้วต้องปัดเศษผมออกและทำความสะอาดทุกครั้งไป
(๔) เปลี่ยนใบมีดโกนใหม่ (ไม่เคยใช้มาก่อน)
ทุกครั้งในการแต่งผมหนึ่งคน

ข้อ ๑๒  ห้ามช่างตัดผมใช้เวชภัณฑ์ต่อไปนี้ในการรับจ้างแต่งผม
(๑) เวชภัณฑ์ที่ตนรู้หรือควรรู้ว่าได้ปรุงด้วยสารหนูหรือสารปรอท
(๒)
เวชภัณฑ์ที่เจ้าพนักงานสาธารณสุขได้แจ้งให้ทราบว่าเป็นสิ่งที่ไม่สมควรใช้ในการแต่งผม
เพราะเป็นอันตรายต่อสุขภาพของผู้ได้รับการแต่งผม

ข้อ ๑๓  ช่างแต่งผมต้องมีคุณสมบัติ ดังต่อไปนี้
(๑) มีอายุไม่ต่ำกว่าสิบแปดปี
(๒) ไม่เป็นผู้ไร้ความสามารถหรือสติฟั่นเฟือนไม่สมประกอบ
หรือคนวิกลจริต
(๓) ไม่เป็นโรคติดต่อ เช่น วัณโรค อหิวาตกโรค
ไข้ไทฟอยด์ โรคหัด โรคบิด ไข้อีสุกอีใส โรคคางทูม
โรคเรื้อน โรคผิวหนังน่ารังเกียจ โรคตับอักเสบที่เกิดจากเชื้อไวรัส โรคเอดส์ กามโรค
หรือโรคอื่น ๆ ตามที่ทางราชการกำหนด
เมื่อปรากฏว่า
หรือมีเหตุผลควรเชื่อว่าช่างตัดผมเป็นโรคดังกล่าวข้างต้นห้ามรับจ้างตัดผม

ข้อ ๑๔  ห้ามแต่งผมให้แก่ผู้ที่มีอาการปรากฏ
หรือมีเหตุควรเชื่อว่าเป็นโรคติดต่อกันอย่างแพร่ไปเพราะการแต่งผมต่อไปนี้ คือ
โรคเรื้อนชนิดผิวหนัง วัณโรคระยะมีอาการไอมาก ซิฟิลิส และโรคคุดทะราดระยะมีแผล
หรือมีดอกสะเก็ดตามผิวหนัง ไข้ทรพิษ ไข้อีสุกอีใส ไข้หวัด
หรือโรคผิวหนังที่เกิดจากเชื้อราหรือจุลินทรีย์
หรือเชื้อไวรัสที่ปรากฏบนใบหน้าหรือศีรษะอันเป็นที่น่ารังเกียจหรือเป็นพาหะของโรคดังกล่าว

ข้อ ๑๕  ผู้ดำเนินการแต่งผมรักษาสถานที่ให้สะอาด
และมีการเก็บเศษผมไปกำจัดอย่างสม่ำเสมอ

ข้อ ๑๖  ผู้ได้รับอนุญาตดำเนินกิจการรับจ้างแต่งผมจะต้องดูแลควบคุมช่างแต่งผมในร้านให้ปฏิบัติถูกต้องตามหลักข้อบัญญัตินี้

ข้อ ๑๗  ผู้ใดจะขอใบอนุญาตตามความในข้อ ๕
ให้ยื่นคำขอตามแบบและเงื่อนไข
พร้อมหลักฐานที่องค์การบริหารส่วนตำบลบึงน้ำรักษ์ได้กำหนดต่อเจ้าพนักงานท้องถิ่น
โดยแสดงให้เห็นชัดเจนว่าจะใช้สถานที่ดำเนินกิจการประเภทใดบ้างและระบุว่าจะมีช่างแต่งผมจำนวนกี่คน
โดยให้มีเอกสารของผู้ขอรับใบอนุญาตและช่างแต่งผมอย่างน้อยดังนี้
(๑) บัตรประจำตัวประชาชน
(๒) สำเนาทะเบียนบ้าน
(๓) รูปถ่ายหน้าตรงครึ่งตัว ไม่สวมหมวก ไม่สวมแว่นดำ
ของผู้ขอรับใบอนุญาต ขนาด ๑x๑ นิ้ว จำนวน ๒ รูป
เพื่อปิดไว้ในทะเบียนขององค์การบริหารส่วนตำบลบึงน้ำรักษ์
(๔) ใบรับรองการตรวจร่างกายจากแพทย์ว่าไม่เป็นโรคติดต่อตามข้อ ๑๓

ข้อ ๑๘  เมื่อเจ้าพนักงานท้องถิ่นได้ตรวจสอบความถูกต้องและความสมบูรณ์ของคำขออนุญาตแล้ว ปรากฏว่าถูกต้องตามหลักเกณฑ์
วิธีการและเงื่อนไขที่กำหนดไว้
ให้ออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบ
กรณีไม่อาจออกใบอนุญาตได้ภายในสามสิบวันนับแต่วันที่ได้ยื่นคำขอ
แต่ถ้าคำขอดังกล่าวไม่ถูกต้องหรือไม่สมบูรณ์
ให้เจ้าพนักงานท้องถิ่นรวบรวมความไม่ถูกต้องหรือความไม่สมบูรณ์ทั้งหมด
แจ้งผู้ขอใบอนุญาตแก้ไขให้ถูกต้องสมบูรณ์
ในคราวเดียวกันและในกรณีจำเป็นที่ต้องส่งคืนคำขอแก่ผู้ขอใบอนุญาต ให้ส่งคืนคำขอพร้อมแจ้งความไม่ถูกต้องหรือความไม่สมบูรณ์ให้ทราบภายใน
๑๕ วันนับแต่วันที่ได้รับคำขอ

ข้อ ๑๙  ใบอนุญาตฉบับหนึ่งให้ใช้ได้สำหรับกิจการประเภทเดียวและสถานที่แห่งเดียว

ข้อ ๒๐  ผู้รับใบอนุญาตต้องชำระค่าธรรมเนียมตามอัตราท้ายข้อบัญญัตินี้ภายในกำหนดสิบห้าวันนับแต่วันที่ได้รับใบอนุญาต
ผู้แทนหรือผู้ได้รับมอบอำนาจจากผู้ได้รับใบอนุญาตได้รับการแจ้งจากเจ้าพนักงานท้องถิ่น
หากมิได้ชำระค่าธรรมเนียมภายในระยะเวลาที่กำหนดจะต้องชำระค่าปรับเพิ่มขึ้นอีกร้อยละยี่สิบของจำนวนค่าธรรมเนียมที่ค้างชำระ
เว้นแต่ผู้ได้รับอนุญาตจะได้บอกเลิกกิจการนั้นก่อนถึงกำหนด
ที่จะต้องชำระค่าธรรมเนียมดังกล่าว
ถ้าผู้ดำเนินกิจการรับจ้างแต่งผมค้างชำระค่าธรรมเนียมติดต่อกันเกินกว่าสองครั้ง
เจ้าพนักงานท้องถิ่นมีอำนาจสั่งให้ผู้นั้นหยุดดำเนินกิจการไว้จนกว่าจะเสียค่าธรรมเนียมและค่าปรับจนครบจำนวน

ข้อ ๒๑  ผู้รับใบอนุญาตต้องแสดงใบอนุญาตไว้โดยเปิดเผยและเห็นได้ง่าย
ณ สถานที่รับจ้างแต่งผมตลอดเวลาที่ประกอบกิจการ

ข้อ ๒๒  เมื่อผู้ได้รับใบอนุญาตประสงค์ต่ออายุใบอนุญาตประกอบกิจการรับจ้างแต่งผม
ให้ยื่นขอตามแบบและเงื่อนไขพร้อมหลักฐานที่องค์การบริหารส่วนตำบลบึงน้ำรักษ์กำหนดก่อนใบอนุญาตสิ้นอายุเมื่อได้ยื่นคำขอพร้อมเสียค่าธรรมเนียมแล้ว
ให้ประกอบกิจการต่อไปนี้จนกว่าเจ้าพนักงานท้องถิ่นจะสั่งไม่ต่ออายุ
ใบอนุญาตการพิจารณาต่ออายุใบอนุญาตให้ปฏิบัติตามข้อ ๑๘

ข้อ ๒๓  ใบอนุญาตให้มีอายุ
๑ ปีนับแต่วันที่ออกใบอนุญาต

ข้อ ๒๔  หากปรากฏว่าใบอนุญาตสูญหาย
ถูกทำลายหรือชำรุดในสาระสำคัญ
ผู้ได้รับใบอนุญาตจะต้องยื่นขอต่อเจ้าพนักงานท้องถิ่น
เพื่อขอรับใบแทนใบอนุญาตภายในสิบห้าวันนับแต่วันที่ได้รับทราบถึงการสูญหาย
ถูกทำลาย หรือชำรุดในสาระสำคัญ แล้วแต่กรณี พร้อมหลักฐาน ดังต่อไปนี้
(๑) เอกสารแจ้งความต่อสถานีตำรวจ กรณีสูญหายหรือถูกทำลาย หรือ
(๒) ใบอนุญาตเดิม กรณีใบอนุญาตชำรุดในสาระสำคัญ
(๓) รูปถ่ายของผู้ได้รับใบอนุญาตและช่างแต่งผมขนาด ๑x๑ นิ้ว จำนวน ๓ รูป

ข้อ ๒๕  การออกใบแทนใบอนุญาต
ให้เจ้าพนักงานท้องถิ่นดำเนินการตามหลักเกณฑ์ วิธีการและเงื่อนไข ดังต่อไปนี้
(๑) ใบแทนใบอนุญาตให้ประทับตราสีแดงคำว่า ใบแทน กำกับไว้และมีวัน
เดือน ปี
ที่ออกใบแทนพร้อมทั้งลงลายมือชื่อเจ้าพนักงานท้องถิ่นหรือผู้ได้รับมอบหมายจากเจ้าพนักงานท้องถิ่น
ใบแทนและต้นขั้วใบแทน
(๒) เข้าไปในอาคารและสถานที่ใด ๆ
ในเวลาระหว่างพระอาทิตย์ขึ้นและพระอาทิตย์ตก
หรือในเวลาทำการเพื่อตรวจสอบหรือควบคุมให้เป็นไปตามข้อบัญญัตินี้
หรือพระราชบัญญัติการสาธารณสุข พ.ศ. ๒๕๓๕
ในกรณีนี้ให้มีอำนาจสอบถามข้อเท็จจริงหรือเรียกหลักฐานที่เกี่ยวข้องจากเจ้าของหรือผู้ครอบครอง
หรือสถานที่นั้น
(๓) แนะนำให้ผู้ได้รับใบอนุญาตปฏิบัติให้ถูกต้องตามเงื่อนไขในใบอนุญาต
หรือตามข้อบัญญัตินี้ หรือตามพระราชบัญญัติการสาธารณสุข พ.ศ. ๒๕๓๕
(๔) ยึดหรืออายัดสิ่งของใด ๆ
ที่สงสัยว่าจะไม่ถูกสุขลักษณะหรือก่อให้เกิดเหตุรำคาญจากอาคารสถานที่ใด ๆ
เป็นปริมาณตามสมควรเพื่อเป็นตัวอย่าง ในการตรวจสอบความจำเป็นได้โดยไม่ต้องใช้ราคา

ข้อ ๒๖  หากผู้ดำเนินกิจการรับจ้างแต่งผมหรือช่างแต่งผมปฏิบัติไม่ถูกต้องตามพระราชบัญญัติการสาธารณสุข
พ.ศ. ๒๕๓๕ หรือข้อบัญญัตินี้
หรือคำสั่งของเจ้าพนักงานท้องถิ่นที่กำหนดไว้เกี่ยวกับการดำเนินกิจการนั้น
ให้เจ้าพนักงานท้องถิ่นมีอำนาจสั่งให้ผู้ดำเนินกิจการแก้ไขหรือปรับปรุงให้ถูกต้องได้
และถ้าผู้ดำเนินการกิจการไม่แก้ไข
หรือดำเนินกิจการนั้นจะก่อให้เกิดหรือมีเหตุอันควรสงสัยว่าจะเกิด
อันตรายร้ายแรงต่อสุขภาพของประชาชน
เจ้าพนักงานท้องถิ่นจะสั่งให้หยุดดำเนินกิจการไว้ทันทีเป็นการชั่วคราว จนกว่าจะเป็นที่พอใจแก่เจ้าพนักงานท้องถิ่นว่าปราศจากอันตรายแล้วก็ได้

ข้อ ๒๗  ถ้าเจ้าพนักงานสาธารณสุขตรวจสอบพบเหตุที่ไม่ถูกต้องหรือมีการกระทำใด
ๆ ที่ฝ่าฝืนพระราชบัญญัติการสาธารณสุข พ.ศ. ๒๕๓๕
หรือข้อบัญญัตินี้ในอันที่จะมีผลกระทบต่อสภาวะความเป็นอยู่ที่เหมาะสมกับการดำรงชีพของประชาชน
หรือจะเป็นอันตรายอย่างร้ายแรงต่อสุขภาพประชาชนซึ่งสมควรจะดำเนินการโดยเร่งด่วน
ให้เจ้าพนักงานสาธารณสุขมีอำนาจออกคำสั่งให้ผู้กระทำการไม่ถูกต้องหรือฝ่าฝืนดังกล่าวแก้ไขหรือระงับเหตุนั้น
หรือดำเนินการใด ๆ เพื่อแก้ไขหรือระงับเหตุนั้นได้ตามสมควร แล้วแจ้งให้เจ้าพนักงานท้องถิ่นทราบ

ข้อ ๒๘  ถ้าผู้ได้รับใบอนุญาตดำเนินกิจการแต่งผมไม่ปฏิบัติหรือปฏิบัติไม่ถูกต้องตามพระราชบัญญัติการสาธารณสุข
พ.ศ. ๒๕๓๕ กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕
หรือข้อบัญญัตินี้ หรือเงื่อนไขที่ระบุไว้ในใบอนุญาตในเรื่องที่กำหนดไว้เกี่ยวกับการประกอบกิจการตามที่ได้รับใบอนุญาตนั้น
เจ้าพนักงานท้องถิ่นมีอำนาจสั่งพักใช้ใบอนุญาตได้ภายในเวลาที่เห็นสมควร
แต่ต้องไม่เกินสิบห้าวัน

ข้อ ๒๙  เจ้าพนักงานท้องถิ่นมีอำนาจออกคำสั่งเพิกถอนใบอนุญาต
เมื่อปรากฏว่าผู้ขอรับใบอนุญาต
(๑) ถูกสั่งพักใช้ใบอนุญาตตั้งแต่สองครั้งขึ้นไป
และมีเหตุที่จะต้องถูกสั่งพักใช้ใบอนุญาตอีก
(๒)
ต้องคำพิพากษาถึงที่สุดว่าได้กระทำความผิดตามพระราชบัญญัติการสาธารณสุข พ.ศ. ๒๕๓๕
(๓) ไม่ปฏิบัติหรือปฏิบัติไม่ถูกต้องตามพระราชบัญญัติการสาธารณสุข
พ.ศ. ๒๕๓๕ กฎกระทรวงที่ออกตามพระราชบัญญัติการสาธารณสุข พ.ศ. ๒๕๓๕
หรือข้อบัญญัตินี้หรือเงื่อนไขที่ระบุไว้ในใบอนุญาตในเรื่องกำหนดไว้เกี่ยวกับการประกอบกิจการตามที่ได้รับอนุญาต
และการไม่ปฏิบัติหรือการปฏิบัติไม่ถูกต้องนั้นก่อให้เกิดอันตรายอย่างร้ายแรงต่อสุขภาพประชาชนหรือมีผลกระทบต่อสภาวะความเป็นอยู่ที่เหมาะสมกับการดำรงชีวิตของประชาชน

ข้อ ๓๐  ผู้ถูกสั่งเพิกถอนใบอนุญาตจะขอรับใบอนุญาตสำหรับการประกอบกิจการที่ถูกเพิกถอนอีกไม่ได้จนกว่าจะพ้นกำหนดหนึ่งปีนับแต่วันที่ถูกเพิกถอนใบอนุญาต

ข้อ ๓๑  การแจ้งพนักงานท้องถิ่นตามข้อ ๒๐
ให้ทำเป็นหนังสือแจ้งให้ผู้รับใบอนุญาตผู้แทนหรือผู้รับมอบอำนาจจากผู้ได้รับใบอนุญาตทราบ
คำสั่งของเจ้าพนักงานท้องถิ่นให้ผู้ดำเนินกิจการแต่งผมหยุดดำเนินกิจการ
คำสั่งพักใช้ใบอนุญาตและคำสั่งเพิกถอนใบอนุญาตให้ทำเป็นหนังสือแจ้งให้ผู้ดำเนินกิจการหรือผู้ได้รับใบอนุญาตทราบ
แล้วแต่กรณี

ข้อ ๓๒  ในกรณีที่เจ้าพนักงานท้องถิ่นมีคำสั่งตามข้อ
๒๐ วรรคสอง ข้อ ๒๗ หรือมีคำสั่งการไม่ออกใบอนุญาตตามข้อ ๑๘
หรือไม่อนุญาตให้ต่ออายุใบอนุญาตตามข้อ ๒๒ หรือเพิกถอน ใบเพิกถอนใบอนุญาตตามข้อ ๒๙
หรือในกรณีที่เจ้าพนักงานสาธารณสุขมีคำสั่งตามข้อ ๒๘ ให้เจ้าพนักงานท้องถิ่น
พิจารณาตามที่เห็นสมควร

ข้อ ๓๓  ผู้ใดฝ่าฝืนข้อ
๕ ต้องระวางโทษตามมาตรา ๑๗ แห่งพระราชบัญญัติการสาธารณสุข พ.ศ. ๒๕๓๕

ข้อ ๓๔  ผู้ใดฝ่าฝืนข้อ
๖ ถึงข้อ ๑๖ ต้องระวางโทษตามมาตรา ๗๙ วรรคหนึ่งแห่งพระราชบัญญัติการสาธารณสุข พ.ศ.
๒๕๓๕

ข้อ ๓๕  ผู้รับใบอนุญาตไม่ต้องปฏิบัติตามเงื่อนไขที่เจ้าพนักงานท้องถิ่นกำหนดไว้ในใบอนุญาตตามข้อ ๑๗ ต้องระวางโทษตามมาตรา ๗๖
แห่งพระราชบัญญัติการสาธารณสุข พ.ศ. ๒๕๓๕

ข้อ ๓๖  ผู้ใดไม่ปฏิบัติตามหนังสือเรียกหรือไม่ยอมแจ้งข้อเท็จจริงหรือไม่ส่งเอกสารหรือหลักฐานหรือขัดขวางหรือไม่ยอมอำนวยความสะดวกในการปฏิบัติหน้าที่ของพนักงานท้องถิ่นหรือเจ้าพนักงานสาธารณสุขหรือพนักงานเจ้าหน้าที่ตามข้อ
๒๖ โดยไม่มีเหตุอันสมควรต้องระวางโทษตามมาตรา ๗๙ แห่งพระราชบัญญัติการสาธารณสุข
พ.ศ. ๒๕๓๕

ข้อ ๓๗  ผู้ดำเนินกิจการผู้ใดดำเนินกิจการในระหว่างที่มีคำสั่งของเจ้าพนักงานท้องถิ่นให้หยุดกิจการหรือไม่ปฏิบัติตามคำสั่งของเจ้าพนักงานท้องถิ่นตามข้อ
๒๐ วรรคสอง หรือข้อ ๒๗
โดยไม่มีเหตุอันสมควรต้องระวางโทษตามมาตรา ๘๐ แห่งพระราชบัญญัติการสาธารณสุข พ.ศ.
๒๕๓๕

ข้อ ๓๘  ผู้ใดไม่ปฏิบัติตามคำสั่งของเจ้าพนักงานสาธารณสุขตามข้อ
๒๘ โดยไม่มีเหตุอันสมควรหรือขัดขวางการปฏิบัติหน้าที่ของเจ้าพนักงานสาธารณสุขต้องระวางโทษตามมาตรา
๘๑ แห่งพระราชบัญญัติการสาธารณสุข พ.ศ. ๒๕๓๕

ข้อ ๓๙  ผู้รับใบอนุญาตผู้ใดฝ่าฝืนข้อ
๒๑ หรือข้อ ๒๔ ต้องระวางโทษตามมาตรา ๘๓ แห่งพระราชบัญญัติการสาธารณสุข พ.ศ. ๒๕๓๕

ข้อ ๔๐  ผู้รับใบอนุญาตผู้ใดดำเนินกิจการในระหว่างถูกสั่งพักใช้ใบอนุญาตต้องระวางโทษตามมาตรา
๘๔ แห่งพระราชบัญญัติการสาธารณสุข พ.ศ. ๒๕๓๕

ข้อ ๔๑  ผู้รับใบอนุญาตตั้งหรือใช้สถานที่รับจ้างแต่งผมก่อนวันใช้ข้อบัญญัตินี้
ให้ผู้ประกอบกิจการนั้นต่อไปเสมือนเป็นผู้ได้รับอนุญาตตามข้อบัญญัตินี้แล้ว
แต่เมื่อใบอนุญาตดังกล่าวสิ้นอายุและผู้นั้นยังคงประสงค์จะดำเนินกิจการต่อไป
ผู้นั้นจะต้องมาดำเนินการขอใบอนุญาตตามข้อบัญญัตินี้ไว้ก่อนการดำเนินการ

ข้อ ๔๒  บรรดาความผิดต่าง
ๆ ตามข้อบัญญัตินี้ ให้พนักงานท้องถิ่นหรือผู้ซึ่งเจ้าพนักงานท้องถิ่นมอบหมายมีอำนาจเปรียบเทียบปรับได้

ข้อ ๔๓  บรรดาค่าธรรมเนียมและค่าปรับตามข้อบัญญัตินี้
ให้เป็นรายได้ขององค์การบริหารส่วนตำบลบึงน้ำรักษ์

ข้อ ๔๔  ให้นายกองค์การบริหารส่วนตำบลบึงน้ำรักษ์เป็นผู้รักษาการตามข้อบัญญัตินี้ และให้มีอำนาจออกระเบียบ ข้อบังคับ คำสั่ง หรือประกาศ
เพื่อปฏิบัติการให้เป็นไปตามข้อบัญญัตินี้

ประกาศ ณ วันที่ ๕ กันยายน พ.ศ. ๒๕๖๐
มนชัย  โซ๊ะเฮง
นายกองค์การบริหารส่วนตำบลบึงน้ำรักษ์

[เอกสารแนบท้าย]

๑. บัญชีอัตราค่าธรรมเนียมท้ายข้อบัญญัติองค์การบริหารส่วนตำบลบึงน้ำรักษ์
เรื่อง การประกอบกิจการที่เป็นอันตรายต่อสุขภาพ ประเภทการแต่งผม พ.ศ. ๒๕๖๐

(ดูข้อมูลจากภาพกฎหมาย)

พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๙๐ ง/หน้า ๑๔๔/๒๐ เมษายน ๒๕๖๑